Document ID: 32009D0369

POLITIKAS UN DROŠĪBAS KOMITEJAS LĒMUMS ATALANTA/3/2009
(2009. gada 21. aprīlis)
par Palīdzības sniedzēju komitejas izveidi Eiropas Savienības militārajai operācijai, lai palīdzētu kavēt, novērst un apkarot pirātismu un bruņotas laupīšanas Somālijas piekrastē (Atalanta)
(2009/369/KĀDP)
POLITIKAS UN DROŠĪBAS KOMITEJA,
ņemot vērā Līgumu par Eiropas Savienību, un jo īpaši tā 25. panta trešo daļu,
ņemot vērā Padomes Vienoto rīcību 2008/851/KĀDP (2008. gada 10. novembris) par Eiropas Savienības militāro operāciju ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem (1) (Atalanta), un jo īpaši tās 10. panta 5. punktu,
tā kā:
(1)
Saskaņā ar Vienotās rīcības 2008/851/KĀDP 10. panta 5. punktu Padome pilnvaroja Politikas un drošības komiteju (PDK) pieņemt attiecīgus lēmumus par Palīdzības sniedzēju komitejas (PSK) izveidi operācijai Atalanta.
(2)
Eiropadomes 2000. gada 7., 8. un 9. decembra Nicas sanāksmes un 2002. gada 24. un 25. oktobra Briseles sanāksmes secinājumos izklāstīta kārtība trešo valstu dalībai krīzes pārvarēšanas operācijās un PSK izveidei.
(3)
PSK būs galvenā loma operācijas Atalanta ikdienas vadībā. Tā būs galvenais forums, kurā ieguldītājas valstis var kopīgi risināt jautājumus, kas saistīti ar to spēku dalību operācijā. PDK, kas politiski kontrolē un stratēģiski vada operāciju, ņems vērā PSK viedokļus.
(4)
Saskaņā ar 6. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās tādu Eiropas Savienības lēmumu un darbību izstrādē un īstenošanā, kam ir aizsardzības nozīme,
IR PIEŅĒMUSI ŠO LĒMUMU.
1. pants
Izveidošana un kompetence
Ar šo izveido Palīdzības sniedzēju komiteju (PSK) Eiropas Savienības militārajai operācijai ar mērķi palīdzēt Somālijas piekrastē novērst un apkarot pirātismu un bruņotas laupīšanas, un atturēt no šādiem nodarījumiem (Atalanta). Tās kompetence ir noteikta Eiropadomes Nicas 2000. gada decembra sanāksmes un Briseles 2002. gada oktobra sanāksmes secinājumos.
2. pants
Sastāvs
1. PSK sastāvā ir:
-
visu ES dalībvalstu pārstāvji,
-
to trešo valstu pārstāvji, kuras piedalās operācijā un nodrošina būtisku militāro ieguldījumu, kā minēts pielikumā.
2. PSK sanāksmes apmeklē ES operācijas komandieris, Eiropas Savienības Militārā štāba ģenerāldirektors vai viņu pārstāvji un Komisijas pārstāvji.
3. Vajadzības gadījumā uz attiecīgām diskusijas daļām var uzaicināt trešās personas.
3. pants
Priekšsēdētājs
Neskarot prezidentvalsts prerogatīvas, PSK komiteju vada ģenerālsekretārs/Augstais pārstāvis vai viņa pārstāvis, kuram palīdz prezidentvalsts un Eiropas Savienības Militārās komitejas priekšsēdētājs (ESMKP) vai viņa pārstāvis.
4. pants
Sanāksmes
1. PSK sanāksmes regulāri sasauc tās priekšsēdētājs. Ja to prasa apstākļi, pēc priekšsēdētāja iniciatīvas vai kāda locekļa pieprasījuma var sasaukt ārkārtas sanāksmes.
2. Priekšsēdētājs iepriekš izsūta provizorisku darba kārtību un ar sanāksmi saistītos dokumentus. Pēc katras sanāksmes izplata sanāksmes protokolu.
5. pants
Procedūra
1. Izņemot 3. punktā minētos gadījumus un neskarot PDK kompetenci un ES operācijas komandiera pienākumus,
-
PSK lēmumiem par operāciju ikdienas vadību nepieciešama to valstu pārstāvju vienprātība, kas sniedz ieguldījumu operācijā;
-
PSK ieteikumiem par iespējamiem grozījumiem operācijas plānošanā, tostarp mērķu pielāgošanu, nepieciešama PSK locekļu vienprātība.
Kāda locekļa atturēšanās nenozīmē, ka lēmums nav pieņemts vienprātīgi.
2. Priekšsēdētājs pārliecinās, ka ir to valstu pārstāvju kvorums, kurām ir tiesības piedalīties lēmumu apspriešanā.
3. Visus procedūras jautājumus pieņem ar vienkāršu sanāksmē klātesošo locekļu balsu vairākumu.
4. Dānija nepiedalās PSK lēmumu pieņemšanā.
6. pants
Konfidencialitāte
1. Uz PSK sanāksmēm un darbu attiecas Padomes drošības noteikumi. PSK pārstāvjiem ir attiecīgas drošības pielaides.
2. Ja vien PSK vienprātīgi nepieņem citu lēmumu, uz PSK apspriedēm attiecas dienesta noslēpuma pienākums.
7. pants
Stāšanās spēkā
Šis lēmums stājas spēkā tā pieņemšanas dienā.
Briselē, 2009. gada 21. aprīlī

Labels: 11
5
12
18
15